આપણા મંત્રો મોટાભાગે સંસ્કૃત ભાષામાં છે. એનો મતલબ એ નથી કે ભગવાન ફ્ક્ત સંસ્કૃતમાં કરેલી જ પ્રાર્થના સાંભળે છે, પણ સંસ્કૃતમાં એવા કેટલાક મંત્રો છે જેના ધ્વનિ સૂક્ષ્મ શરીરના ચક્રો પર અસર કરે છે. આ મંત્રોનો વિધિવત ઉચ્ચાર કરવામાં આવે તો એ શરીર જ નહીં મગજના તંત્ર પર પણ ધારી અસર ઉપજાવી શકે છે. મંત્ર ધ્વનિ થકી શારીરિક અને માનસિક ઉપચાર કરવાની વિધિ પ્રાચીન ભારતમાં હતી. એ સિવાય વશીકરણ મંત્રોનો ઉલ્લેખ પણ પુરાણોમાં અને શાસ્ત્રોમાં મળે છે. બીજા શબ્દોમાં કહીએ તો ધ્વનિના વિજ્ઞાનનું તલસ્પર્શી જ્ઞાન ભારતના મનીષીઓ પાસે હતું. પાવર ઓફ પ્રેયર એટલે કે પ્રાર્થનામાં અગાધ શક્તિ રહેલી છે એ ર્નિવિવાદ સત્ય છે.